Rozprávky pre zvedavé deti, zvieratá a dospelých - Slovák, Jozef; Ráczová, Noémi; Bienále ilustrácií Bratislava 2019 : Bratislava, Slovensko) (Bratislava Verbarium, s.r.o., 2017)
Tradičné rozprávky prinášajú múdrosť, preverenú stáročiami, ktorá platí dodnes. Pravda je však taká, že dnešný svet sa zmenil, a spolu s ním aj ľudské vzťahy. Moderná doba si vytvorila svoje vlastné "múdrosti", pravidlá i zákonitosti a tie treba deťom tiež odovzdať. Dnes sa iba málo píšu moderné rozprávky so súčasnosti. Jozef Slovák (scenárista kultovej komédie Utekajme, už ide! a grotesiek BUD BINDI) sa rozhodol, že takú knižku napíše. Výsledkom sú veselé a nápadité rozprávkové príbehy, písané jazykom dnešnej mladej generácie, ktoré majú v sebe citlivo zakomponované nielen všetky "múdrosti" dnešnej doby, ale predovšetkým potrebu hľadať vo svete a vzťahoch dobro, láskavosť a porozumenie. Pre spoločné večerné čítanie rodičov, detí a zvierat ako stvorené. Autor o knižke: Ak je niečo určené pre deti, dospelých i zvieratá, musí to mať svoj dôvod. A ten je veľmi jednoduchý. Tak ako existuje čas, kedy sa z detí stávajú dospelí, je aj čas, kedy sa stávajú z dospelých deti. A na tom období je vzácne práve to, že sa s nimi už konečne dá naozaj rozprávať. Hovoria to, čo si myslia a nie to, čo sa od nich očakáva alebo čo je výhodné. No a zvieratá ľ tie sú vždy v poriadku. Myslia si však svoje, ale radšej nič nehovoria, aby sa neprezradili, že všetkému rozumejú a všetko chápu. Je to predsa oveľa výhodnejšie. Takže, prečo by si zvieratá nemohli tiež rozprávky prečítať? Aj tak nikomu nič neprezradia. Že zvieratá nevedia čítať? Ha, to si iba myslíme! Vedia dokonca aj rozprávať, ale hovoria iba od pol tretej do pol štvrtej ráno, a vtedy všetci ešte spia ľ aj ony, takže to vyzerá, akoby rozprávať nevedeli. Ak si túto knihu niekto prečíta, je veľká pravdepodobnosť, že aj on začne rozumieť zvieratám. A nielen im, ale možno aj svojim rodičom, starým rodičom, deťom, kamarátom, prípadne aj sebe, alebo stále nahnevanému susedovi, či iným záhadným tvorom, ktoré sa na svete vyskytujú. Ako je to možné? Odpoveď je v knihe na strane 230. Že toľko strán táto kniha ani nemá? Však práve to! (Tam je pes zakopaný.) Správne odpovede neposielajte na žiadnu adresu. Nechajte si ich pre seba a prezraďte ich iba tomu, na kom vám veľmi záleží...
Keywords: slovenská literatúra; literatúra pre deti; rozprávky; veľké písmená; pre čitateľov od 6 rokov